CELEX: 62021TN0793
Language: mt
Date: 2021-12-21 00:00:00
Title: Kawża T-793/21: Rikors ippreżentat fil-21 ta’ Diċembru 2021 – Front Polisario vs Il-Kunsill

14.2.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 73/59
            
         
      Rikors ippreżentat fil-21 ta’ Diċembru 2021 – Front Polisario vs Il-Kunsill
      (Kawża T-793/21)
      (2022/C 73/74)
      Lingwa tal-kawża: il-Franċiż
      
         Partijiet
      
      
         Rikorrent: Front populaire pour la libération de la Saguia el-Hamra et du Rio de oro (Front Polisario) (rappreżentant: G. Devers, avukat)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara r-rikors tiegħu ammissibbli;
               
            
                  —
               
               
                  tannulla r-regolament ikkontestat;
               
            
                  —
               
               
                  tikkundanna lill-Kunsill għall-ispejjeż.
               
            
         Motivi u argumenti prinċipali
      
      Insostenn tar-rikors kontra r-Regolament tal-Kunsill (UE) 2021/1750 tat-28 ta’ Settembru 2021 li jemenda r-Regolament (UE) 2019/440 dwar l-allokazzjoni ta’ opportunitajiet tas-sajd skont il-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Renju tal-Marokk u tal-Protokoll ta’ Implimentazzjoni tiegħu (ĠU 2021, L 349, p. 1), ir-rikorrent jinvoka motiv uniku, ibbażat fuq in-nuqqas ta’ bażi legali tal-imsemmi regolament minħabba l-illegalità tad-Deċiżjoni 2019/441 (1).
      
                  1.
               
               
                  L-ewwel parti, ibbażata fuq l-assenza ta’ kompetenza tal-Kunsill sabiex jadotta d-Deċiżjoni 2019/441, sa fejn l-Unjoni Ewropea u r-Renju tal-Marokk ma għandhomx kompetenza sabiex jikkonkludu ftehim internazzjonali applikabbli għas-Saħara tal-Punent, minflok il-poplu tas-Saħara, irrappreżentat mill-Front Polisario.
               
            
                  2.
               
               
                  It-tieni parti, ibbażata fuq ksur tal-obbligu li tiġi eżaminata l-kwistjoni tar-rispett tad-drittijiet fundamentali u tad-dritt internazzjonali umanitarju, sa fejn il-Kunsill ma eżaminax din il-kwistjoni qabel ma adotta d-Deċiżjoni 2019/441.
               
            
                  3.
               
               
                  It-tielet parti, ibbażata fuq il-ksur mill-Kunsill tal-obbligu tiegħu li jeżegwixxi s-sentenzi tal-Qorti tal-Ġustizzja sa fejn id-Deċiżjoni 2019/441 tinjora l-motivi tas-sentenza tas-27 ta’ Frar 2018, Western Sahara Campaign UK (C-266/16, EU:C:2018:118).
               
            
                  4.
               
               
                  Ir-raba’ parti, ibbażata fuq l-ksur tal-prinċipji u tal-valuri essenzjali li jiggwidaw l-azzjoni tal-Unjoni fix-xena internazzjonali, peress li:
                  l-ewwel, bi ksur tad-dritt tal-popli għar-rispett tal-unità nazzjonali tagħhom, id-Deċiżjoni 2019/441 tinnega l-eżistenza tal-poplu tas-Saħara billi tissostitwixxi fiha l-kliem “poplu tas-Saħara tal-Punent” u “popolazzjoni kkonċernata”;
                  it-tieni, bi ksur tad-dritt tal-popli li jiddisponu liberament bir-riżorsi naturali tagħhom, id-Deċiżjoni 2019/441 tikkonkludi ftehim internazzjonali li jorganizza, mingħajr il-kunsens tal-poplu tas-Saħara, l-użu tar-riżorsi tas-sajd tiegħu mill-bastimenti tal-Unjoni;
                  it-tielet, id-Deċiżjoni 2019/441 tikkonkludi ftehim internazzjonali applikabbli għas-Saħara tal-Punent okkupata, mar-Renju tal-Marokk, fil-kuntest tal-politika annessjonista tiegħu fil-konfront ta’ dan it-territorju, u tal-ksur sistematiku tad-drittijiet fundamentali li ż-żamma ta’ din il-politika teħtieġ.
               
            
                  5.
               
               
                  Il-ħames parti, ibbażata fuq il-ksur tal-prinċipju ta’ protezzjoni tal-aspettattivi leġittimi, sa fejn id-Deċiżjoni 2019/441 hija kuntrarja għad-dikjarazzjonijiet tal-Unjoni li, b’mod irripetut, konsistentement affermat il-ħtieġa li jiġu osservati l-prinċipji ta’ awtodeterminazzjoni u tal-effett relattiv tat-trattati.
               
            
                  6.
               
               
                  Is-sitt parti, ibbażata fuq l-applikazzjoni żbaljata tal-prinċipju ta’ proporzjonalità, peress li, fid-dawl tal-istatus separat u distint tas-Saħara tal-punent, tan-natura intanġibbli tad-dritt għall-awtodeterminazzjoni u tal-kwalità bħala suġġett terz tal-poplu tas-Saħara, ma huwiex għall-Kunsill li jwettaq relazzjoni ta’ proporzjonalità bejn allegati “benefiċċji” iġġenerati mill-ftehim ta’ sajd u r-riperkussjonijiet tiegħu fuq ir-riżorsi naturali tas-Saħara.
               
            
                  7.
               
               
                  Is-seba’ parti, ibbażata fuq il-kontrarjetà mal-politika komuni tas-sajd, peress li, skont il-ftehim konkluż bid-Deċiżjoni 2019/441, il-bastimenti tal-Unjoni Ewropea ser ikunu jistgħu jaċċedu għar-riżorsi tas-sajd tal-poplu tas-Saħara, mingħajr il-kunsens tiegħu, bi skambju għal kontribuzzjoni finanzjarja mħallsa lill-awtoritajiet Marokkini, filwaqt li l-ilmijiet tas-Saħara tal-Punent ma humiex “ilmijiet” Marokkini fis-sens tal-Artikoli 61 u 62 tal-Konvenzjoni tan-Nazzjonijiet Uniti dwar il-Liġi tal-Baħar.
               
            
                  8.
               
               
                  It-tmien parti, ibbażata fuq il-ksur tad-dritt għall-awtodeterminazzjoni, peress li:
                  l-ewwel, billi tissostitwixxi fiha l-kliem “poplu tas-Saħara tal-Punent” u “popolazzjoni kkonċernata”, id-Deċiżjoni 2019/441 tinnega l-unità nazzjonali tal-poplu tas-Saħara bħala suġġett tad-dritt għall-awtodeterminazzjoni;
                  it-tieni, bi ksur tad-dritt tal-poplu tas-Saħara li jiddisponi liberament bir-riżorsi naturali tiegħu, id-Deċiżjoni 2019/441 torganizza, mingħajr il-kunsens tiegħu, l-użu tar-riżorsi tas-sajd tiegħu mill-bastimenti tal-Unjoni;
                  it-tielet, bi ksur tad-dritt tal-poplu tas-Saħara għall-osservanza tal-integrità territorjali tat-territorju nazzjonali tiegħu, id-Deċiżjoni 2019/441 tinnega l-istatus separat u distint tas-Saħara tal-Punent u tirratifika d-diviżjoni illegali tiegħu mill-“Berm” Marokkin.
               
            
                  9.
               
               
                  Id-disa’ parti, ibbażata fuq il-ksur tal-prinċipju tal-effett dwar it-trattati, peress li d-Deċiżjoni 2019/441 tinnega l-kwalità bħala suġġett terz tal-poplu tas-Saħara għar-relazzjonijiet bejn l-Unjoni Ewropea u l-Marokk u billi timponilu obbligi internazzjonali, dwar it-territorju nazzjonali tiegħu u r-riżorsi naturali tiegħu, mingħajr il-kunsens tiegħu.
               
            
                  10.
               
               
                  L-għaxar parti, ibbażata fuq il-ksur tad-dritt internazzjonali umanitarju u tad-dritt kriminali internazzjonali peress li:
                  l-ewwel, id-Deċiżjoni 2019/441 tikkonkludi ftehim internazzjonali applikabbli għas-Saħara tal-Punent filwaqt li l-forzi Marokkini ta’ okkupazzjoni ma għandhomx jus tractatus fil-konfront ta’ dan it-territorju u huma pprojbiti milli jużaw ir-riżorsi naturali tiegħu;
                  it-tieni, skont il-ftehim konkluż bid-Deċiżjoni 2019/441, l-Unjoni ser tissussidja l-infrastrutturi Marokkini fit-territorju tas-Saħara okkupat, sabiex ir-Renju tal-Marokk ikun jista’ jistabbilixxi b’mod permanenti l-popolazzjoni ċivili tiegħu l-forzi armati tiegħu hemmhekk;
                  it-tielet, billi tuża l-kliem “poplu tas-Saħara tal-Punent” u “popolazzjoni kkonċernata”, id-Deċiżjoni 2019/441 tapprova t-trasferiment illegali ta’ Marokkini fit-territorju tas-Saħara okkupat.
               
            
                  11.
               
               
                  Il-ħdax-il parti, ibbażata fuq il-ksur tal-obbligi tal-Unjoni skont id-dritt tar-responsabbiltà internazzjonali, peress li, billi tikkonkludi ftehim internazzjonali mar-Renju tal-Marokk, applikabbli għas-Saħara tal-Punent, id-Deċiżjoni 2019/441 tapprova l-ksur gravi tad-dritt internazzjonali mwettaq mill-forzi Marokkini ta’ okkupazzjoni kontra l-poplu tas-Saħara u tagħti għajnuna u assistenza għaż-żamma tas-sitwazzjoni li tirriżulta minn dan il-ksur.
               
            
         (1)  Deċiżjoni tal-Kunsill (UE) 2019/441 tal-4 ta’ Marzu 2019 dwar il-konklużjoni tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Renju tal-Marokk, tal-Protokoll ta’ Implimentazzjoni tiegħu u tal-iskambju ta’ ittri li jakkumpanja l-Ftehim (ĠU 2019, L 77, p. 4).